ZAPISNIK

**4.** sjednice Školskog odbora Gimnazije „Matija Mesić“ održane **20. studenog 2017.** godine s početkom u 12 sati u zgradi Gimnazije.

Nazočni: Jasna Bošković, Danijela Zekušić, Ines Martinović, Sunčica Lovrić Mihić, Anita Holub i Jasmina Beljan

Nenazočni: Anita Štivić

Ostali nazočni: ravnatelj Zlatko Markovinović i tajnica Gorana Lavrenčić

Predsjednica Školskog odbora Jasna Bošković je utvrdila da je na sjednici nazočan potreban broj članova za pravovaljano odlučivanje i za sjednicu je predložila sljedeći

DNEVNI RED

1. Usvajanje zapisnika 3. sjednice Školskog odbora

2. Davanje prethodne suglasnosti na prijedlog ravnatelja o odabiru kandidata za zasnivanje

 radnog odnosa do 60 dana bez raspisivanja natječaja

3. Razmatranje prijedloga i donošenje Etičkog kodeksa neposrednih nositelja odgojno –

 obrazovne djelatnosti Gimnazije „Matija Mesić“

4. Razno

Predloženi dnevni red jednoglasno je prihvaćen.

**Ad 1.**

Na zapisnik 3. sjednice Školskog odbora nije bilo primjedbi i jednoglasno je prihvaćen.

**Ad 2.**

Nakon što je nastavnica tjelesne i zdravstvene kulture Kristina Gelo otišla na bolovanje (komplikacije u trudnoći), ravnatelj je na navedeno radno mjesto primio Marina Bitunjca po ugovoru do 15 dana. Do okončanja postupka vezanog za raspisivanje i realizaciju natječaja za radna mjesta nastavnika tjelesne i zdravstvene kulture ravnatelj predlaže da se po ugovoru do 60 dana primi Marin Bitunjac, magistar kineziologije.

Nakon što je Ines Martinović na početku školske godine otišla na bolovanje (komplikacije u trudnoći), na radno mjesto nastavnice matematike po raspisanom natječaju primljena je Ana Nikolić, mag. educ. matematike i informatike. Budući de je Ines Martinović od 7. do 12. studenog imala prekid bolovanja, Ani Nikolić je prestao radni odnos po osnovi ugovora po raspisanom natječaju. Zbog toga je potrebno ponovno raspisati natječaj za radno mjesto nastavnika matematike, a do okončanja procedure i izbora kandidata po raspisanom natječaju, ravnatelj predlaže da se s Anom Nikolić sklopi ugovor o radu do 60 dana.

Nakon ravnateljevog obrazloženja članovi Školskog odbora jednoglasno su donijeli sljedeću

ODLUKU

Daje se suglasnost na ravnateljevu odluku o zasnivanju radnog odnosa po ugovoru do 60 dana s predloženim kandidatima – Marinom Bitunjcem i Anom Nikolić.

Početak rada po ovom ugovoru je 21. studeni 2017.

**Ad 3.**

Ravnatelj je obrazložio da je sačinjeni prijedlog Etičkog kodeksa neposrednih nositelja odgojno-obrazovne djelatnosti Gimnazije „Matija Mesić“bio na raspravi na sjednicama Vijeća roditelja, Vijeća učenika i Nastavničkog vijeća. Na prijedlog nije bilo primjedbi. Etički kodeks će biti objavljen na oglasnoj ploči i web stranici škole, a sukladno članku 17. ravnatelj će imenovati Etičko povjerenstvo koje će pratiti primjenu odredaba Etičkog kodeksa i ispunjavanje obveza iz Etičkog kodeksa u Školi.

Nakon ravnateljevog obrazloženja i kraće rasprave članovi Školskog odbora jednoglasno su donijeli sljedeću

ODLUKU

1. Donosi se Etički kodeks neposrednih nositelja odgojno-obrazovne djelatnosti Gimnazije

 „Matija Mesić“, Slavonski Brod.

2. Etički kodeks neposrednih nositelja odgojno-obrazovne djelatnosti Gimnazije „Matija

 Mesić“ stupa na snagu danom donošenja i objavit će se na internetskim stranicama Škole.

3. Stupanjem na snagu Etičkog kodeksa neposrednih nositelja odgojno- obrazovne djelatnosti

 Gimnazije „Matija Mesić“ stavlja se izvan snage Etički kodeks Gimnazije „Matija Mesić“,

 Slavonski Brod od 30. rujna 2009. godine, KLASA: 003-06/09-01/01, URBROJ: 2178/01-

 11-03-09-13.

Sjednica završena u 12:30 sati.

Zapisnik napisala: Predsjednica Školskog odbora:

Gorana Lavrenčić, dipl. iur. Jasna Bošković, prof.